DA Den Europæiske Unions Tidende C 467/3

Konklusioner fra Rådet og repræsentanterne for medlemsstaternes regeringer, forsamlet i Rådet, om forebyggelse af radikalisering, der fører til voldelig ekstremisme

(2016/C 467/02)

RÅDET FOR DEN EUROPÆISKE UNION OG REPRÆSENTANTERNE FOR MEDLEMSSTATERNES REGERINGER,

SOM MINDER OM den politiske baggrund for dette spørgsmål, jf. bilaget, og navnlig erklæringen om fremme af medborgerskab og de fælles værdier frihed, tolerance og ikkediskrimination ved hjælp af uddannelse (1), og

SOM ANERKENDER, at

— Den Europæiske Union er et fælles rum til at opbygge et velstående og fredeligt område med sameksistens og respekt for mangfoldighed, der bygger på fælles værdier og principper, som er anerkendt i artikel 2 i traktaten om Den Europæiske Union;

— Europas udfordringer i forbindelse med de seneste terrorhandlinger understreger vigtigheden af at forebygge og bekæmpe radikalisering, der fører til voldelig ekstremisme (2). Mange terrormistænkte var radikaliserede EU-statsborgere, der ofte var blevet forledt af eksternt styrede ideologiske påvirkninger under anvendelse af effektive og fleksible teknologiske hjælpemidler til rekruttering og ansporing som supplement til ansigt til ansigt-metoder;

— De menneskelige og sociale forhold, der giver grobund for radikalisering, navnlig blandt unge, er komplekse og mangesidede og kan omfatte: en dyb følelse af personlig og/eller kulturel fremmedgørelse, reel og/eller opfattet utilfredshed, fremmedhad og diskrimination, begrænsede uddannelses- eller beskæftigelsesmuligheder, social marginalisering, forringede forhold i by eller på land, geopolitiske interesser, fordrejede ideologiske og religiøse overbevisninger, ustrukturerede familiebånd, personlige traumer eller mentale sundhedsproblemer;

— Udfordringerne med at mindske samfundets underliggende sårbarheder over for radikalisering og fastlægge og deaktivere de ideologiske udløsende faktorer for voldelig ekstremisme kræver en tværinstitutionel alliance af aktører, der går på tværs af forskellige politikområder;

— Det er afgørende at tackle alle former for radikalisering, der fører til voldelig ekstremisme, uanset hvilken religiøs og/eller politisk ideologi, der ligger til grund herfor,

ANERKENDER at det er tvingende nødvendigt med et tværsektorielt samarbejde samt EU-støtte til medlemsstaternes indsats med hensyn til forebyggelse af radikalisering for at sikre vores levevis og skabe bedre muligheder for de unge (3);

UNDERSTREGER betydningen af at styrke samarbejdet med internationale organisationer, der er aktivt involveret i forebyggelse af radikalisering og fremme af menneskerettigheder, f.eks. De Forenede Nationer (navnlig UNESCO), Europarådet, OECD og andre multilaterale fora;

SER MED TILFREDSHED PÅ meddelelsen fra Kommissionen (4) om støtte til forebyggelse af radikalisering, der fører til voldelig ekstremisme;

Uddannelse og ungdomsarbejdes forebyggende rolle

ER ENIGE OM, at uddannelse, herunder formel, ikkeformel og uformel læring, er effektive midler til at fremme et fælles værdigrundlag (5), f.eks. gennem menneskerettigheder og undervisning i medborgerkundskab, uddannelsesprogrammer med fokus på at lære af fortiden og et inkluderende læringsmiljø, der fremmer deltagelse, social mobilitet og inklusion og dermed skaber et stærkere fundament for samfundet og det demokratiske liv;

ER ENIGE OM, at ungdomsarbejde, breddeidræt og kulturelle aktiviteter også kan være effektive med henblik på at nå ud til unge, der risikerer radikalisering. Eftersom deres baggrunde er forskelligartede, er en individuel tilgang afgørende;

UNDERSTREGER, at det er afgørende at afsløre alarmerende adfærd og reagere på tidlige tegn på radikalisering, ved at alle relevante aktører (6) kommunikerer og arbejder tæt sammen med forældre, jævnaldrende og familien i bred forstand;

UNDERSTREGER, at selv om kognitive færdigheder fortsat er afgørende, skal sociale kompetencer, medborgerkompetencer og interkulturelle kompetencer, kommunikations- og konfliktløsningsfærdigheder, empati, ansvarlighed, kritisk tænkning og mediekendskab (7) være lige så udviklede i læringsprocessen;

ER ENIGE OM, at lærere, undervisere (8) og andet undervisningspersonale har brug for at være bedre uddannet og udstyret til at håndtere mangfoldighed og alle elevers og studerendes behov og til at videregive fælles værdier gennem positive fortællinger, livserfaringer og fredelige verdensopfattelser;

MENER, at forebyggelse af radikalisering bør støttes gennem foranstaltninger, der navnlig finansieres gennem Erasmus+, de europæiske struktur- og investeringsfonde, Horisont 2020, Et Kreativt Europa, Europa for Borgerne, programmet for rettigheder, ligestilling og unionsborgerskab og Fonden for Intern Sikkerhed;

Sikkerhedsdimensionen i forbindelse med håndtering af radikalisering

— BEMÆRKER, at radikalisering, der fører til terrorisme og voldelig ekstremisme, skaber betydelige og nye udfordringer i forbindelse med borgernes sikkerhed, som skal håndteres samlet, først og fremmest af medlemsstaterne, især på lokalt plan, men også med koordineret støtte på EU-plan i overensstemmelse med traktaterne;

— BEMÆRKER, at de seneste terrorangreb og forsøg på terrorangreb i Europa afspejler, at den globale terrortrussel er blevet mere decentraliseret, mere kompleks og i mange henseender vanskeligere at opdage, delvis som følge af en stadig hurtigere radikaliseringsproces;

— TAGER HENSYN TIL, at antallet af tilbagevendte, herunder navnlig tilbagevendende fremmedkrigere, deres familier og mindreårige, måske vil stige;

— ANERKENDER, at en handlekraftig reaktion på den tværnationale radikaliseringstrussel, ud over EU-interne forebyggende foranstaltninger, kræver hurtig gennemførelse af EU's eksterne indsats for at tackle dens underliggende årsager, navnlig med fokus på samarbejde med og støtte til den vestlige Balkanregion, Tyrkiet og Nordafrika;

Bekæmpelse af terrorpropaganda og hadefuld tale på internettet

— BEMÆRKER behovet for at inddrage og samarbejde med tjenesteudbydere i bekæmpelsen af ulovlig hadefuld tale online (9) med fuld respekt for ytringsfriheden i betragtning af den rolle, som sociale medier spiller som et vigtigt redskab til målretning, grooming og aktivering af potentielt radikale til at udføre voldelige handlinger, og UNDERSTREGER betydningen af en tilgang, der involverer flere interessenter (10);

— UNDERSTREGER den rolle, som EU's internetforum spiller i at udvikle metoder til at begrænse adgangen til terroristisk indhold online og i at styrke civilsamfundsaktører i forhold til levering af alternative fortællinger online;

— ANERKENDER det værdifulde arbejde, der udføres af EU's Agentur for Grundlæggende Rettigheder (FRA), netværket til bevidstgørelse omkring radikalisering (RAN) og dets ekspertisecenter samt rådgivningsholdet for strategisk kommunikation om Syrien (SSCAT) og UNDERSTREGER vigtigheden af en passende sammenhæng mellem nationale og lokale aktører;

— MENER, at online- og offlineinitiativer, som fremlægger alternative, positive og moderate fortællinger, kan være afgørende for at fremme gensidig respekt og forebygge radikalisering; BEMÆRKER behovet for yderligere evaluering og analyse af virkningerne af modfortællinger,

OPFORDRER MEDLEMSSTATERNE TIL:

— at tilskynde til samarbejde mellem uddannelsesinstitutioner, lokalsamfund, lokale og regionale forvaltninger, forældre, familien i bred forstand, aktører på ungdomsområdet, frivillige og civilsamfundet for at styrke inklusionen og en følelse af tilhørsforhold og positiv identitet;

— at øge læreres, underviseres og andet undervisningspersonales kompetencer, så de kan genkende tidlige tegn på radikaliseret adfærd og holde »vanskelige samtaler« (11), som åbner for en dialog med studerende og andre unge om følsomme emner med tilknytning til personlige følelser, principper og overbevisninger;

— om nødvendigt at anvende eksisterende eller udvikle nye redskaber og materialer til lærere, undervisere og andet undervisningspersonale, herunder netværk, hvor de kan dele råd og vejledning om, hvordan man håndterer vanskelige sager, samt hjælpe-hotlines for unge;

— at fremme global undervisning og undervisning i medborgerskab samt frivilligt arbejde med henblik på at styrke sociale, civile og interkulturelle kompetencer;

— at fremme inklusiv (12) uddannelse for alle børn og unge og samtidig bekæmpe racisme, fremmedhad, mobning og diskrimination af enhver art;

— med støtte fra Kommissionen og de berørte EU-agenturer at modvirke brugen af internettet til radikalisering, der fører til terrorisme og rekruttering, navnlig ved at udvikle samarbejde med tjenesteudbydere og samarbejde om strategisk kommunikation samt, hvor det er relevant, enheder for indberetning af internetindhold, samtidig med at de grundlæggende rettigheder respekteres, og i overensstemmelse med forpligtelserne i henhold til folkeretten;

— at støtte arbejdet i EU's internetforum og arbejdet i Europols Europæiske Center for Terrorbekæmpelse (ECTC), navnlig det arbejde, der udføres af EU IRU;

— at støtte civilsamfundsorganisationer for at fremme gensidig respekt og bekæmpe hadforbrydelser, hadefuld tale og terrorpropaganda med positive alternativer til voldelige ekstremistiske fortællinger og ideologier samt udvikling af modfortællinger til voldelige ekstremistiske ideologier;

— at bruge de EU-dækkende netværk til at fortsætte udvekslingen af »bedste praksis« i forbindelse med bekæmpelsen af radikalisering, såsom RAN-ekspertisecenteret;

— med overgangen fra SSCAT (rådgivningsholdet for strategisk kommunikation om Syrien) til det europæiske strategiske kommunikationsnet (ESCN) fortsat at gøre brug af ESCN-rådgivnings- og informationsudvekslingstjenester til at forstå og bedre reagere på radikalisering og polarisering i Europas samfund, f.eks. ved at tilknytte ansatte i ESCN i Bruxelles;

— fortsat at udvikle afradikaliseringsprogrammer, exitprogrammer og rehabiliteringsprogrammer for tilbagevendte, herunder især tilbagevendende fremmedkrigere, deres familier og mindreårige,

OPFORDRER Kommissionen til

— i tæt samarbejde med medlemsstaterne at fortsætte arbejdet med en særlig værktøjskasse (13) baseret på bedste praksis for ungdomsarbejdere for at hjælpe unge med at udvikle deres demokratiske robusthed, mediekendskab, tolerance, kritiske tænkning og konfliktløsningsfærdigheder;

— at fremme og støtte peerlæring og forskning for lærere, undervisere og andet undervisningspersonale, eksperter, politiske beslutningstagere og forskere for at muliggøre udveksling af bedste praksis og opnå en bedre forståelse af spørgsmålet om radikalisering, herunder at udvikle en policyramme og et onlinekompendium over god praksis (14);

— i betragtning af den presserende og uhyre mangesidede udfordring med at forebygge og bekæmpe radikalisering at tilrettelægge en multistakeholderkonference (15), der samler forskellige sektorer og relevante interessenter (f.eks. på området for retlige anliggender, indre anliggender, uddannelse, ungdom, sport, kultur og sociale anliggender) og unge;

— at fremme gensidig forståelse og respekt mellem studerende og andre unge fra EU og tredjelande gennem direkte og virtuelle udvekslinger, f.eks. en udvidelse af eTwinning Plus-nettet til udvalgte lande i EU's naboskabsområde og virtuelle udvekslinger af unge gennem Erasmus+;

— at tilskynde til direkte kontakt mellem dårligt stillede unge og positive rollemodeller, såsom kunstnere, sportsfolk eller iværksættere og succeshistorier, der er relevante for unge, med henblik på at inspirere dem gennem erfaringer fra det virkelige liv (16). For at bidrage til at skabe troværdige positive alternativer til voldelige ekstremistiske fortællinger kunne tidligere radikaliserede personer også tale om deres egne erfaringer;

— at styrke samarbejdet med tjenesteudbyderne, glæde sig over den digitale industris og civilsamfundets store deltagelse og udviklingen af initiativer til yderligere at styrke den effektive fjernelse af terrorindhold (navnlig gennem udvikling af en fælles indberetningsplatform) samt udbredelsen af alternative fortællinger, navnlig gennem det annoncerede program til styrkelse af civilsamfundet;

— at bygge videre på arbejdet i EU's Agentur for Grundlæggende Rettigheder med at fremme gensidig respekt, ikkediskrimination, grundlæggende frihedsrettigheder og solidaritet i hele EU;

— at tage hensyn til disse konklusioner i forbindelse med forberedelsen og gennemførelsen af de foreslåede tiltag.

(1) Erklæring om fremme af medborgerskab og de fælles værdier frihed, tolerance og ikkediskrimination ved hjælp af uddannelse, Paris, den 17. marts 2015.

(2) Selv om det anerkendes, at ikke al radikalisering nødvendigvis fører til voldelig ekstremisme, vil det, for at begrænse omfanget af denne tekst, i det følgende blive benævnt radikalisering.

(3) Bratislavaerklæringen af 16. september 2016.

(4) 10466/16.

(5) Artikel 2 i traktaten om Den Europæiske Union.

(6) Dok. 9640/16 — F.eks. lærere, uddannelsespersonale på universiteter, socialarbejdere, ungdomsarbejdere, personale i sundhedssektoren, frivillige, naboer, sportstrænere, religiøse og uformelle ledere samt lokale politibetjente.

(7) 9641/16.

(8) I denne tekst henviser udtrykket »underviser« til personer, der tilbyder formel, ikkeformel og uformel læring.

(9) Adfærdskodeks for bekæmpelse af ulovlig hadefuld tale online af 31. maj 2016 (Kommissionen sammen med Facebook, Twitter, YouTube og Microsoft).

(10) Noterer sig i denne forbindelse Kommissionens forslag (dok. 9479/16), der udvider visse bestemmelser i direktivet om audiovisuelle medietjenester, navnlig forbuddet mod tilskyndelse til vold og had, til videodelingsplatforme.

(11) RAN-manifestet om uddannelse — Empowering Educators and Schools.

(12) Jf. Rådets og Kommissionens fælles rapport for 2015 om gennemførelse af strategirammen for det europæiske samarbejde på uddannelsesområdet (ET 2020) (2015/C-417/04).

(13) Igangværende arbejde i Ekspertgruppen om Ungdomsarbejde i forbindelse med aktivt medborgerskab og forebyggelse af marginalisering og voldelig radikalisering, som fastlagt i EU's arbejdsplan for ungdom for 2016-2018 (EUT C 417 af 15.12.2015, s. 1).

(14) Inden for mandatet for ET 2020-Arbejdsgruppen om Fremme af Medborgerskab og de Fælles Værdier Frihed, Tolerance og Ikkediskrimination ved hjælp af Uddannelse.

(15) F.eks. den regelmæssige RAN-konference på højt plan om radikalisering.

(16) Netværket vil blive forvaltet lokalt af de nationale kontorer for Erasmus+, hvilket også vil give mulighed for tilpasning til lokale forhold.